เซ็นทรัลเดินหน้าลงทุน ไม่สนการเมืองวุ่น
กลุ่มเซ็นทรัลไม่สนการเมืองป่วน อัดงบลงทุนกว่า&nbsp; 1.6 หมื่นล้านบาท ใน 5 กลุ่มธุรกิจหลัก พร้อมรุกการลงทุนใหญ่ในจีน
16 ก.พ. 2553

กลุ่มเซ็นทรัลไม่สนการเมืองป่วน อัดงบลงทุนกว่า  1.6 หมื่นล้านบาท ใน 5 กลุ่มธุรกิจหลัก พร้อมรุกการลงทุนใหญ่ในจีน
นายสุทธิธรรม จิราธิวัฒน์  ประธานกรรมการบริหาร ซีอีโอ แมนเนจเม้นท์ บอร์ด (ซีเอ็มบี) บริษัท กลุ่มเซ็นทรัล  เปิดเผยว่า บริษัทมีนโยบายเดินหน้าการลงทุนทุกโครงการตามแผนที่ตั้งไว้ แม้ว่าสถานการณ์ทางการเมืองไม่นิ่ง ซึ่งที่ผ่านมาบริษัทได้ผ่านหลายเหตุการณ์ทางการเมือง โดยมองว่า เหตุการณ์ที่กำลังจะเกิดขึ้นในวันที่ 26 ก.พ. นี้ รัฐบาลจะสามารถควบคุมสถานการณ์ได้ ซึ่งบริษัทไม่ได้มีการประเมินกำลังซื้อแต่อย่างใด
“หากไม่มีสถานการณ์ความรุนแรงเกิดขึ้น ในปีนี้ภาคธุรกิจ การท่องเที่ยวของประเทศไทยจะดีขึ้นมาก เพราะปัจจัยบวกจากสภาวะเศรษฐกิจโลก เริ่มดีกว่าเมื่อ 3 ปีที่แล้ว รัฐบาลมีนโยบายช่วยเหลือประชาชนหลายโครงการ รวมถึงการส่งเสริมการท่องเที่ยว โดยเฉพาะแผนผลักดันให้ประเทศไทยเป็นช็อปปิ้ง พาราไดซ์ในภูมิภาคเอเชีย” นายสุทธิธรรม กล่าว
ปีนี้บริษัทเตรียมงบการลงทุน ไม่ต่ำกว่า 1.6 หมื่นล้านบาท ส่วนใหญ่เป็นการลงทุนในประเทศ 80% ใน5 กลุ่มธุรกิจ ได้แก่ 1.กลุ่มธุรกิจค้าปลีก 2. กลุ่มธุรกิจพัฒนาธุรกิจอสังหาริมทรัพย์  3. กลุ่มค้าส่ง  4.กลุ่มธุรกิจโรงแรม และ 5. กลุ่มธุรกิจอาหาร(ซีอาร์จี) นอกจากนี้ มีแผนขยายการลงทุนไปยังจีน โดยในเดือนเม.ย.นี้ บริษัทเตรียมเปิดให้บริการห้างสรรพสินค้าเซ็นทรัล ที่มณฑลหังโจว รวมถึงอยู่ระหว่างการเจรจาร่วมทุนทางธุรกิจ อย่างน้อย 2-3  กลุ่ม พร้อมทั้งจะเปิดแบรนด์ใหม่ภายใน 5 ธุรกิจ หลายตัวมูลค่าไม่ต่ำกว่า 1 หมื่นล้านบาท